SLOVENSKÁ POĽNOHOSPODÁRSKA

A  POTRAVINÁRSKA KOMORA

**Emil MACHO**

PREDSEDA

Bratislava, 28. marec 2019

Naše číslo: 195/2019

****

**Vážená pani europoslankyňa, vážený pán europoslanec,**

V rámci uplynulých týždňov prebiehalo utváranie kompromisných návrhov k správam k Spoločnej poľnohospodárskej politike po roku 2020 vo Výbore pro poľnohospodárstvo a rozvoj vidieka (COMAGRI). **Vzhľadom na skutočnosť, že Slovenská republika nemá v tomto Výbore zástupcov, a to aj napriek aktivite niektorých slovenských europoslancov, nepodarilo sa žiaľ pozíciu COMAGRI nastaviť tak, aby reflektovala špecifické podmienky v Slovenskej republike.** Zásadným problémom je otázka zastropovania priamych platieb. V rámci COMAGRI budú predložené dva návrhy - kompromisný návrh spravodajkyne EPP Esther Herranz García (ES) navrhujúci zastropovanie nad 100.000 EUR, s možnosťou odpočítať 50% nákladov na zamestnancov; a alternatívne kompromisný návrh politických frakcií GREENS a GUE / NGL navrhujúci zastropovanie nad 60.000 EUR, s možnosťou odpočítať maximálne 50% nákladov na zamestnancov. COMAGRI bude ďalej hlasovať aj o pozmeňujúcom návrhu Alberta Dessa, ktorý navrhuje odmietnuť celý návrh Európskej komisie.

Návrh Esther Herranz García nie je návrhom ideálnym. Vďaka článku "*3ter*", ktorý dáva členským štátom možnosť alokovať aspoň 10% financií z obálky pre prvý pilier pre redistributívnu podporu príjmov pre udržateľnosť a v tomto prípade potom implementovať zastropovanie na základe dobrovoľného rozhodnutia, má ale ambíciu byť návrhom prijateľným, minimálne v kontexte troch návrhov uvedených vyššie. **Pozíciou Slovenskej republiky aj Slovenskej poľnohospodárskej a potravinárskej komory je ale aj naďalej podpora dobrovoľného zastropovania.** Ak by mal byť schválený niektorý z dvoch kompromisných návrhov, potom problémom návrhu Esther Herranz García je najmä návrh na odpočet iba 50% nákladov na zamestnancov. **Domnievame sa, že návrh na odpočet iba 50% nákladov na zamestnancov je v rozpore s Článkom 6 Nariadenia o Strategických plánoch, ktorý sa vzťahuje k podpore zamestnanosti a sociálneho začleňovania vo vidieckych oblastiach. Návrh Esther Herranz García je pre Slovenskú poľnohospodársku a potravinársku komoru prijateľný len v prípade, že bude možné zohľadniť 100% nákladov na zamestnancov.**

Apelujeme na Vás a žiadame Vás o využitie Vášho tlaku a pozície v politických frakciách a v rámci Vašich vzťahov s kolegami, ktorí sú členmi Výboru COMAGRI. Žiadame Vás o podporu zabezpečenia odpočtu 100% nákladov na zamestnancov v návrhu Esther Herranz García, a následne aj o podporu tohto návrhu. Ak by nebolo zohľadnené úplne odpočítanie nákladov na zamestnancov, prikláňame sa k možnosti podporiť nemeckého europoslanca Albert Dessa, a odmietnuť celý návrh Európskej komisie.

Výbor COMAGRI bude podľa našich informácií o svojej pozícii hlasovať dňa 02/04/2019.

Veríme, že naše obavy budú plne zohľadnené.

S úctou